“แอดวานซ์ เพาเวอร์ คอนเวอร์ชั่น” เล็งเข้าตลาดหุ้นปี 60 หวังขยายธุรกิจโรงไฟฟ้าขยะ
“แอดวานซ์ เพาเวอร์ คอนเวอร์ชั่น” หรือ APCON เผยอยู่ระหว่างเตรียมเข้าตลาดหุ้นปี 60 หวังขยายธุรกิจสร้างโรงไฟฟ้าขยะ ขณะที่เล็งเพิ่มทุนเป็น 700 ลบ.
15 ธ.ค. 2558

นายสุธีร์ ฉุยฉาย กรรมการผู้จัดการ บริษัท แอดวานซ์ เพาเวอร์ คอนเวอร์ชั่น จำกัด หรือ APCON เปิดเผยว่า บริษัทอยู่ระหว่างเตรียมความพร้อมที่จะเข้าจดทะเบียนในตลาดหลักทรัพย์ฯได้ภายในปี 60 และอยู่ระหว่างการเพิ่มทุนเป็น 700 ล้านบาท
โดยปัจจุบัน APCON เป็นผู้ออกแบบและก่อสร้าง (EPC) โรงไฟฟ้าจากเชื้อเพลิงขยะ (RDF) ขนาด 9.9 เมกะวัตต์ ให้กับทางบริษัทในเครือของบริษัท อีสเทิร์น เอเนอร์จี้ พลัส จำกัด(EEP) ซึ่งเป็นโรงไฟฟ้าเชื้อเพลิง RDF ที่ได้ FiT โรงแรกของประเทศ โดยบริษัทได้ลงนามในสัญญาความร่วมมือในการพัฒนาเทคโนโลยีโรงคัดแยกเชื้อเพลิงขยะ (RDF) กับบริษัท ไดโนโซนิค จำกัด จากประเทศอังกฤษ เพื่อสร้างเครื่องคัดแยกขยะที่มีเทคโนโลยีที่เหมาะสมกับขยะในประเทศไทย
อีกทั้ง APCON กำลังขยายธุรกิจลงสู่ภาคใต้ ซึ่งปัจจุบันกำลังจะพัฒนาโรงไฟฟ้าชีวมวลขนาด 9.9 เมกะวัตต์ ที่อำเภอเทพา จังหวัดสงขลา โดยได้ผ่านความเห็นชอบจากการทำประชาคมด้วยการลงมติ 100% จากชุมชนเป็นที่เรียบร้อยแล้ว และ APCON ได้ต่อยอดธุรกิจ เพื่อรองรับงานบางส่วนจากโรงไฟฟ้าถ่านหินของ กฟผ.ขนาด 2,200 เมกะวัตต์ ที่อำเภอเทพา จังหวัดสงขลา และโรงไฟฟ้าชีวมวลที่กำลังจะเกิดขึ้นใน 3 จังหวัด 4 อำเภอในภาคใต้ที่จะเกิดขึ้นเร็วๆนี้ โดยทาง APCON เตรียมลงทุนสร้างโรงงานโครงสร้างเหล็กขนาดใหญ่รวมถึงเครื่องจักรที่จะใช้สร้างโรงไฟฟ้าชีวมวลที่มีเทคโนโลยีที่ทันสมัยเป็นของตนเอง
ด้านนายคณพศ นิจสิริภัช ประธานเจ้าหน้าที่บริหาร EEP เปิดเผยว่า ตามที่บริษัทได้ศึกษาปัญหาการคัดแยกขยะเพื่อผลิตเป็นเชื้อเพลิง RDF (Refuse Derived Fuel) ใช้ป้อนโรงไฟฟ้า ปัญหาที่พบคือทั้งสภาพของตัวขยะของบ้านเราไม่ได้มีการคัดแยกมาจากต้นทางและตัวเครื่องจักรระบบคัดแยกขยะที่มีอยู่ทั่วไปก็ไม่ได้ถูกออกแบบมาเพื่อรองรับการผลิต RDF จากขยะของบ้านเรา ทางบริษัทฯ จึงได้หาผู้ผลิตเครื่องจักรที่มีเทคโนโลยี ที่เหมาะสมกับขยะในบ้านเรา เพื่อนำมาใช้กับโครงการ
“EEP  จ้างให้ บริษัท APCON ที่ได้ร่วมมือกับ บริษัท ไดโนโซนิค จากประเทศอังกฤษ เพื่อสร้างโรงคัดแยกเชื้อเพลิงขยะ (RDF)ให้กับทาง EEP ซึ่งจะเริ่มต้นที่ บ่อแพรกษาใหม่ จ.สมุทรปราการ ซึ่งมีเทคโนโลยีระบบคัดแยกขยะที่ได้มาตรฐานและสมารถคัดแยกขยะสภาพที่บ้านเรามีอยู่ให้ได้ RDF ออกมา มีคุณสมบัติตรงตามคุณภาพที่บริษัทฯกำหนดได้ ” นายคณพศ กล่าว          
ทั้งนี้ บริษัทคาดว่าจะสามารถก่อสร้างโรงคัดแยกเชื้อเพลิงขยะ RDF ที่ จ.สมุทรปราการ ให้แล้วเสร็จภายในปี 59 และเริ่มป้อนเชื้อเพลิง RDF ให้โรงไฟฟ้าของบริษัทในเครือได้ทันตามกำหนด นอกจากนั้นบริษัทยังอยู่ระหว่างศึกษาการขยายโครงการโรงไฟฟ้าขยะอย่างต่อเนื่อง โดยมองไว้อีกหลายแห่งทั่วประเทศเพื่อช่วยลดปัญหาขยะที่มีปริมาณมาก ประกอบกับยังมีแผนที่จะพัฒนาบ่อขยะในเขตองค์การบริหารส่วนตำบลแพรกษาใหม่ จ.สมุทรปราการ ให้เป็นศูนย์บริหารจัดการขยะแบบครบวงจรและเป็นต้นแบบของภูมิภาคต่อไป